Πρόταση κανονισμού (ΕΚ) του Συμβουλίου σχετικά με την υλοποίηση εκ μέρους της Επιτροπής ενεργειών για την προώθηση της πρόσβασης της κοινοτικής βιομηχανίας στις αγορές τρίτων χωρών (96/C 316/07) COM(96) 432 τελικό - 96/0219(ACC)

(Υποβλήθηκε από την Επιτροπή στις 6 Σεπτεμβρίου 1996) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι η κοινή εμπορική πολιτική θα ήταν ατελής αν δεν συνοδευόταν σε επίπεδο Κοινότητας από συγκεκριμένες ενέργειες έχουσες ως σκοπό την άρση των φραγμών που τίθενται στο εμπόριο και τη διευκόλυνση της διείσδυσης της κοινοτικής βιομηχανίας στις αγορές τρίτων χωρών 7 ότι κατά συνέπεια, οι νέες εμπορικές ευκαιρίες που ανοίγονται παγκοσμίως για την κοινοτική βιομηχανία είναι σκόπιμο να ενισχυθούν από μια πολιτική της Ευρωπαϊκής Κοινότητας για την πρόσβαση στις αγορές 7 ότι η πολιτική αυτή είναι απαραίτητο το υποστηριχθεί με συγκεκριμένες ενέργειες για τον εντοπισμό και την εξεύρεση τρόπων εξάλειψης των φραγμών που τίθενται στο εμπόριο, για τον προσδιορισμό ευκαιριών κατάκτησης αγορών και για την αναβάθμιση του ρόλου της κοινοτικής βιομηχανίας 7 ότι για το σκοπό αυτό είναι αναγκαίο να θεσπισθούν κανόνες οι οποίοι θα καθορίζουν τους βασικούς στόχους που θα κληθεί να επιτύχει η Επιτροπή, καθώς και τα μέσα για την επίτευξη των στόχων αυτών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Επιτροπή πρόκειται να καταρτίσει και να εφαρμόσει ένα πρόγραμμα πρόσβασης στις αγορές, με στόχο τη βελτίωση της πρόσβασης σε τρίτες χώρες των κοινοτικών προϊόντων και διασυνοριακών υπηρεσιών.

Άρθρο 2

1. Η Επιτροπή των Ευρωπαϊκών Κοινοτήτων πρόκειται, ειδικότερα, να υλοποιήσει, άμεσα ή έμμεσα, τις ακόλουθες δραστηριότητες:

- ανάλυση των όρων πρόσβασης στις αγορές τρίτων χωρών,

- δημιουργία και ανάπτυξη βάσεων δεδομένων, καθώς επίσης συντονισμός της συγκέντρωσης και διάχυση πληροφοριών σχετικά με τους φραγμούς στο εμπόριο και τους διεθνείς και εθνικούς εμπορικούς κανονισμούς,

- μελέτες έχουσες, ειδικότερα, ως αντικείμενο την εκπλήρωση εκ μέρους τρίτων χωρών των υποχρεώσεων τις οποίες υπέχουν βάσει διεθνών εμπορικών συμφωνιών ή οι οποίες αφορούν την προετοιμασία διαπραγματεύσεων,

- διοργάνωση εμπορικών εκθέσεων σε τρίτες χώρες και συμμετοχή σε αυτές,

- διοργάνωση σεμιναρίων και συναντήσεων επιχειρηματιών, παραγωγή και διανομή μελετών, ενημερωτικών εντύπων, δημοσιεύσεων και φυλλαδίων σχετικά με τις νομικές και οικονομικές παραμέτρους της πρόσβασης στις αγορές τρίτων χωρών ή τους όρους διεξαγωγής του διεθνούς εμπορίου,

- οποιαδήποτε άλλη δραστηριότητα η οποία στοχεύει στην αναβάθμιση του ρόλου της κοινοτικής βιομηχανίας, στην προαγωγή της εικόνας των κοινοτικών προϊόντων και υπηρεσιών και στην υποβοήθηση του ανοίγματος αγορών.

2. Κατά την υλοποίηση των δραστηριοτήτων που απαριθμούνται στην παράγραφο 1, η Επιτροπή μεριμνά για τη συνεκτικότητα των επιμέρους δραστηριοτήτων που αναπτύσσονται στο πλαίσιο αυτό με τις ποικίλες παραμέτρους των υπολοίπων πολιτικών της Κοινότητας.

Άρθρο 3

Για να παρασχεθεί στην Επιτροπή η δυνατότητα να υλοποιήσει τις διάφορες ενέργειες πρόσβασης στις αγορές, να προαγάγει τις ευκαιρίες οι οποίες προκύπτουν για την ευρωπαϊκή βιομηχανία από διεθνείς εμπορικές συμφωνίες, καθώς και να αναπτύξει τις λοιπές δραστηριότητες που μνημονεύονται στον παρόντα κανονισμό, τίθενται στη διάθεση της Επιτροπής οι αναγκαίοι δημοσιονομικοί πόροι. Για το σκοπό αυτό, η Επιτροπή των Ευρωπαϊκών Κοινοτήτων υποβάλλει κάθε χρόνο στο πλαίσιο των συνήθων δημοσιονομικών διαδικασιών πρόταση σχετική με τους πόρους που απαιτούνται για τη χρηματοδότηση των καθοριζόμενων στο άρθρο 2 δραστηριοτήτων.

Άρθρο 4

Το πρόγραμμα πρόσβασης στις αγορές για το οποίο γίνεται λόγος στο άρθρο 1 πρόκειται να εγκριθεί με τη διαδικασία που ορίζεται στο άρθρο 5.

Άρθρο 5

Η Επιτροπή επικουρείται από επιτροπή συμβουλευτικού χαρακτήρα, η οποία απαρτίζεται από αντιπροσώπους των κρατών μελών υπό την προεδρία εκπροσώπου της Επιτροπής.

Ο εκπρόσωπος της Επιτροπής υποβάλλει στην επιτροπή σχέδιο των προς θέσπιση μέτρων. Η επιτροπή εκδίδει τη γνώμη της επί του σχεδίου εντός προθεσμίας την οποία δύναται να τάσσει ο πρόεδρος ανάλογα με το επείγον του εκάστοτε θέματος. Εν ανάγκη διεξάγεται για το σκοπό αυτό ψηφοφορία.

Η γνώμη καταχωρείται στα πρακτικά. Εξάλλου, κάθε κράτος μέλος έχει το δικαίωμα να ζητήσει την καταχώρηση της θέσης του στα πρακτικά.

Η Επιτροπή λαμβάνει στο μέγιστο δυνατό βαθμό υπόψη τη γνώμη της επιτροπής συμβουλευτικού χαρακτήρα και ενημερώνει αυτήν την τελευταία για τον τρόπο με τον οποίο ελήφθη υπόψη η γνώμη της.

Άρθρο 6

Με την επιφύλαξη άλλων διατάξεων της κοινοτικής νομοθεσίας, οι δραστηριότητες τις οποίες αναπτύσσει η Κοινότητα κατ' εφαρμογή του παρόντος κανονισμού είναι δυνατό να συνοδεύονται από χωριστές δραστηριότητες των κρατών μελών στον τομέα της προώθησης των εξαγωγών.

Άρθρο 7

Ο παρών κανονισμός αρχίζει να ισχύει στις . . .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.